b"\n_START_ARTICLE_\nLogor Srijemska Mitrovica\n_START_PARAGRAPH_\nLogor Sremska Mitrovica ili logor Srijemska Mitrovica je bio sabirni logor u Srijemskoj Mitrovici, u Vojvodini, pod srpskom upravom od studenog 1991. do kolovoza 1992., gdje su dr\xc5\xbeani hrvatski zarobljenici, vojnici i civili, tijekom Domovinskog rata.  Bio je to najve\xc4\x87i i najozlogla\xc5\xa1eniji logor na teritoriju Milo\xc5\xa1evi\xc4\x87eve Srbije. _NEWLINE_Nakon srpske okupacije Vukovara 1991., JNA je zarobljene Hrvate odvela autobusima u Srijemsku Mitrovicu (koja se nalazi 75 km jugoisto\xc4\x8dno od Vukovara). Kada je izbio rat u Bosni i Hercegovini, u logor je deportirano i nekoliko Bo\xc5\xa1njaka. Prema ve\xc4\x87ini izvje\xc5\xa1taja, u logoru je bilo izme\xc4\x91u 3000 i 4000 zatvorenika, a najmanje 25 je preminulo tijekom tog razdoblja.\n_START_SECTION_\nLogor\n_START_PARAGRAPH_\nLogor se sastojao od dva postrojenja, jedne glavne i druge sporedne. Informacije o sporednom postrojenju su oskudne, pa se ve\xc4\x87ina izvje\xc5\xa1taja me\xc4\x91unarodnih organizacija odnosi na glavnu, \xe2\x80\x9eKazneno Popravni Dom\xe2\x80\x9c (KPD). Postrojenje se nalazilo u sredi\xc5\xa1tu Mitrovice te je bila stara zgrada od cigla okru\xc5\xbeena zidovima visokim \xc4\x8detiri metara i bodljikavom \xc5\xbeicom. Glavna zgrada je bila duga\xc4\x8dka otprilike 60-70 metara te \xc5\xa1iroka 8 metara. U zgradi su bili paviljoni sa raznim sobama te samice. Podrum se koristio kao soba za mu\xc4\x8denje zatvorenika. _NEWLINE_Ve\xc4\x87ina zatvorenika su bili Hrvati, no tamo je bio i barem jedan Amerikanac, jedna slovenska \xc5\xbeena te brojni Srbi iz Vukovara koji su odbijali kolaborirati sa JNA i srpskim paravojnim postrojbama.\n_START_SECTION_\nTretman zatvorenika\n_START_PARAGRAPH_\nAmnesty International izvje\xc5\xa1tava da su prilikom dolaska u logor svi zarobljenici, izuzev \xc5\xbeene i djece, pretu\xc4\x8deni od stra\xc5\xbeara, \xc5\xa1to je rezultiralo nekolicinom trajnih ozljeda. Nakon \xc5\xa1to su pretu\xc4\x8deni, mu\xc5\xa1ki zatvorenici su se morali skinuti goli te su im stra\xc5\xbeari oduzeli sve vrijedne stvari (novac, satovi, dokumenti, dragulji, remeni\xe2\x80\xa6). Prilikom razmjene i odlaska iz logora, uglavnom su se osobne stvari vratile natrag zatvorenicima, izuzev novca i dragulja. Nijedan zatvorenik se nije usudio pitati za iste po\xc5\xa1to su im stra\xc5\xbeari prijetili \xe2\x80\x9eda \xc4\x87e ih ubiti ako i\xc5\xa1ta spomenu bilo kome\xe2\x80\x9c. Zatvorenici su morali ispuniti upitnik o svojim osobnim informacijama te dati izjave pred TV kamerama gdje su priznavali navodne zlo\xc4\x8dine nad Srbima. Nekoliko dana nakon dolaska u logor, stra\xc5\xbeari su im naredili da moraju obu\xc4\x8di vojne uniforme preko svoje prljave civilne odje\xc4\x87e kako bi ih mogli optu\xc5\xbeiti da su pripadnici vojne postrojbe ispred djelatnika Me\xc4\x91unarodnog odbora Crvenog kri\xc5\xbea. Zatvorenici su \xc4\x8desto udarani pendrecima po rebrima, trbuhu ili nogama, ili su im glave lupali o zid. _NEWLINE_Prilikom ispitivanja, zatvorenicima je ponu\xc4\x91ena kolaboracija \xe2\x80\x93 nagrada je bila osloba\xc4\x91anje iz zatvora ili privilegije u logoru. Neki zatvorenici su bili na ispitivanju i do 15 dana. Iako su JNA \xc4\x8dasnici govorili da je zabranjeno maltretiranje ili zlostavljanje zatvorenika, u stvarnosti je situacija bila upravo suprotna. Nekim je ranjenicima \xc4\x8dak uskra\xc4\x87eno pravo na lije\xc4\x8dni\xc4\x8dki pregled. _NEWLINE_Logora\xc5\xa1i su morali pognuti glave i dr\xc5\xbeati ruke iza le\xc4\x91a kad god bi stra\xc5\xbeari u\xc5\xa1li u kompleks. Katkad su primorani tako sjediti satima. Logora\xc5\xa1e bi tukli sve brutalnije kad god bi Hrvatska postigla va\xc5\xbean uspjeh (kao \xc5\xa1to je me\xc4\x91unarodno priznanje ili obavljanje uspje\xc5\xa1ne vojne akcije)._NEWLINE_Logora\xc5\xa1i su vrije\xc4\x91ani verbalno i maltretirani psihi\xc4\x8dki: povremeno bi pojedini zatvorenik bio odveden na \xe2\x80\x9ela\xc5\xbeno strijeljanje\xe2\x80\x9c, doveden pred zid gdje bi bio prestra\xc5\xa1en kada bi vod usmjerio pu\xc5\xa1ke na njega, no ne bi ga ubili nego bi ga vratili natrag u zatvor. Jedna \xc5\xbeena, koja je preba\xc4\x8dena u KPD iz logora Begejci, je silovana od 10 do 20 stra\xc5\xbeara u samici a njene vapaje upomo\xc4\x87 su zatvorenici slu\xc5\xa1ali cijelu no\xc4\x87. Pu\xc5\xa1tale su se \xc4\x8detni\xc4\x8dke pjesme a zabilje\xc5\xbeeno je da je jedan zatvorenik, pripadnik ZNG-a, bio \xc4\x8detiri mjeseca u samici jer je \xc5\xa1trajkao zbog lo\xc5\xa1ih uvjeta u logoru. Stra\xc5\xbeari su ga pretukli tako jako da nije mogao ustati 7 dana.  _NEWLINE_Prema ameri\xc4\x8dkom ministarstvu vanjskih poslova, barem 18 zatvorenika je mu\xc4\x8deno do smrti.\n_START_SECTION_\nUvjeti u logoru\n_START_PARAGRAPH_\nStotinjak logora\xc5\xa1a je stavljeno u jednu sobu od 50 \xc4\x8detvornih metara u kojoj nije bilo kreveta. Spavali su na drvenom podu u sku\xc4\x8denom prostoru. Imali su jednu slavinu, ali samo sa hladnom vodom, te nisu imali sapun, ru\xc4\x8dnike, WC papir niti deterd\xc5\xbeenta. Sobe su imale centralno grijanje preko zime, no lampa sa sna\xc5\xbenim svjetlom je bila upaljena tijekom cijele no\xc4\x87i. Nekoliko dana kasnije, zatvorenici su dobili madrac, deku, ru\xc4\x8dnik, sapun i WC papir. Ipak, nisu se mogli okupati niti oprati donje rublje. Za doru\xc4\x8dak su dobivali \xc5\xa1nitu starog kruha, kobasicu ili meso iz konzerve. Za ru\xc4\x8dak i ve\xc4\x8deru su dobivali grah ili gula\xc5\xa1, ali su uvijek bili preslani ili prekiseli. Stra\xc5\xbeari bi povremeno namjerno dali premalo \xc5\xa1nita kruha zatvorenicima kako bi pove\xc4\x87ali napetost i sukob izme\xc4\x91u njih. Tek nakon mjesec i pol, zatvorenicima je dozvoljeno iza\xc4\x87i van na svje\xc5\xbe zrak. Tada su primorani na prisilni rad: \xc4\x8di\xc5\xa1\xc4\x8denje kanalizacije, rad na polju i druge te\xc5\xa1ke fizi\xc4\x8dke poslove._NEWLINE_Logora\xc5\xa1i su oboljevali ve\xc4\x87inom od upale plu\xc4\x87a, urinarnih infekcija ili psihi\xc4\x8dkog nemira. Zatvorenike u najgorem stanju stra\xc5\xbeari su sakrili od djelatnika Crvenog kri\xc5\xbea. Nakon \xc5\xa1to je Crveni kri\xc5\xbe najavio inspekciju lokaciji, ve\xc4\x87ina \xc5\xbeenskih zatvorenika je pu\xc5\xa1teno na slobodu.  Zatvorenici nisu imali mogu\xc4\x87nosti otu\xc5\xa1irati ili okupati se mjesecima te su dobili u\xc5\xa1i. Zbog toga, stra\xc5\xbeari su ih prskali insekticidom. Tek nakon dva i pol mjeseca, zbog pritiska Crvenog kri\xc5\xbea, zatvorenicima je dozvoljeno okupati se.\n_START_SECTION_\nZatvaranje logora\n_START_PARAGRAPH_\n7. kolovoza 1992., jugoslavenski premijer Milan Pani\xc4\x87 i hrvatski premijer Franjo Greguri\xc4\x87 su postigli dogovor u Budimpe\xc5\xa1i prema kojem bi se razmijenili zatvorenici. Oko 500 zatvorenika je razmijenjeno u Nemetinu, kraj Osijeka. 14.kolovoza razmijenjeno je oko 1500 daljnih zatvorenika. Logor je na kraju zatvoren 13. kolovoza.\n_START_SECTION_\nOptu\xc5\xbebe\n_START_PARAGRAPH_\nMe\xc4\x91unarodni sud za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije optu\xc5\xbeio je Slobodana Milo\xc5\xa1evi\xc4\x87a i Gorana Had\xc5\xbei\xc4\x87a za \xe2\x80\x9edugotrajno i rutinsko zatvaranje vi\xc5\xa1e tisu\xc4\x87a hrvatskih i drugih nesrpskih civila u zato\xc4\x8deni\xc4\x8dkim objektima u Hrvatskoj i izvan nje, uklju\xc4\x8duju\xc4\x87i zatvoreni\xc4\x8dke logore koji su se nalazili u Crnoj Gori, Srbiji i Bosni i Hercegovini, uspostavljanje i odr\xc5\xbeavanje nehumanih \xc5\xbeivotnih uvjeta za hrvatske i druge nesrpske civile zato\xc4\x8dene u spomenutim zato\xc4\x8deni\xc4\x8dkim objektima, vi\xc5\xa1ekratno mu\xc4\x8denje, premla\xc4\x87ivanje i ubijanje hrvatskih i drugih nesrpskih civila\xe2\x80\x9c.  _NEWLINE_Predstojnik vladina Ureda za zato\xc4\x8dene i nestale Ivan Gruji\xc4\x87 svjedo\xc4\x8dio je na su\xc4\x91enju biv\xc5\xa1em jugoslavenskom predsjedniku Milo\xc5\xa1evi\xc4\x87u pred Me\xc4\x91unarodnim sudom za biv\xc5\xa1u Jugoslaviju u o\xc5\xbeujku 2003. Tu\xc5\xbeiteljica Hildegard Uertz-Retzlaff ispitivala je svjedoka o zato\xc4\x8deni\xc4\x8dkim logorima u Srbiji, Crnoj Gori, BiH i na okupiranim podru\xc4\x8djima Hrvatske u kojima su dr\xc5\xbeani hrvatski zarobljenici, me\xc4\x91u njima i KPD Sremska Mitrovica, govore\xc4\x87i o \xc2\xb4neljudskim uvjetima dr\xc5\xbeanja zatvorenika, zlostavljanju i ubojstvima', napominju\xc4\x87i da o fizi\xc4\x8dkom zlostavljanju zatvorenika u gotovo svim logorima postoji medicinska dokumentacija na\xc4\x8dinjena nakon razmjena, precizno navode\xc4\x87i vrijeme rada logora, broj zato\xc4\x8denika koji je kroz njih pro\xc5\xa1ao te broj i imena dijela ubijenih zato\xc4\x8denika. _NEWLINE_31. prosinca 2004., vije\xc4\x87e za ratne zlo\xc4\x8dine vukovarskog op\xc4\x87inskog suda proglasilo je Milovana \xc5\xbddrnja krivim za optu\xc5\xbebu da je bio stra\xc5\xbear koji je tukao zatvorenike u logoru Srijemska Mitrovica. Me\xc4\x91utim, zbog manjka dokaza, vrhovni sud je 2009. poni\xc5\xa1tio presudu i oslobodio \xc5\xbddrnja od optu\xc5\xbebe._NEWLINE_2009., Aleksandar Vasiljevi\xc4\x87, general major biv\xc5\xa1e JNA i nekada\xc5\xa1nji na\xc4\x8delnik \xe2\x80\x9cUprave bezbednosti SSNO\xe2\x80\x9d, koji ina\xc4\x8de \xc5\xbeivi u Srbiji, osumnji\xc4\x8den je za ratni zlo\xc4\x8din protiv ratnih zarobljenika i ratni zlo\xc4\x8din protiv civilnog stanovni\xc5\xa1tva. Istra\xc5\xbeni zahtjev protiv njega podnijelo je \xc5\xbdupanijsko dr\xc5\xbeavno odvjetni\xc5\xa1tvo iz Osijeka. Sumnji\xc4\x8di ga se da od po\xc4\x8detka listopada 1991. do svibnja 1992. godine nije u\xc4\x8dinio ni\xc5\xa1ta kako bi sprije\xc4\x8dio sustavna zlostavljanja, ubijanja, silovanja i torturu nad 3000 zarobljenih hrvatskih civilnih i vojnih zarobljenika, koji su bili zatvoreni u logorima na teritoriju Srbije - Begejcima, Staji\xc4\x87evu, Srijemskoj Mitrovici i Ni\xc5\xa1u._NEWLINE_Vasiljevi\xc4\x87, koji je kao na\xc4\x8delnik Uprave bio odgovoran za logore i koji je znao \xc5\xa1to se u njima doga\xc4\x91a, pa i to da je u psihi\xc4\x8dkim i fizi\xc4\x8dkim torturama ubijeno 13 zarobljenika \xc4\x8diji je identitet poznat te ve\xc4\x87i broj zasad neidentificiranih zarobljenika, nije u\xc4\x8dinio ni\xc5\xa1ta kako bi to sprije\xc4\x8dio. _NEWLINE_Ironi\xc4\x8dno, nakon demokratskih promjena u Srbiji, nekada\xc5\xa1nji logor u Srijemskoj Mitrovici je transformiran u zatvor u kojem su se dr\xc5\xbeali srpski zatvorenici osumnji\xc4\x8deni za ratne zlo\xc4\x8dine u Hrvatskoj i Bosni."